**Léghajósok**

**A *James Bond* producerei valószínűleg nézhettek egy nagyot a *Léghajósok*at látva, ugyanis a 007-es ügynök már minden létező közlekedési eszközön keveredett üldözésbe, de léghajón még nem, és ez a mozi tökéletesen mutatja be, milyen páratlan vizuális lehetőségek rejlenek ebben.**

A XIX. században meteorológiai kutatásokhoz jött jól egy léghajós repülés, ezért a tudós James Glaisher a tapasztalt léghajó-pilóta, Amelia Wren segítségével emelkedik a magasba, csakhogy, mivel a határokat feszegetik és nem teljesen bíznak meg egymásban, olyan veszélye sodorják magukat, amiből nem egyszerű kimászni. **Régimódi, klasszikus kalandfilm ez, ami ráadásul valós időben meséli el a cselekményét, ami rendesen megnöveli a feszültség-faktort.** Felicity Jones valósággal ragyog a főszerepben, és kivételesen Eddie Redmayne sem idegesítő. **Kellemes kikapcsolódás, amit minél nagyobb vásznon jó nézni.**



 [Erdei Róbert Bence](https://filmsomnia.hu/author/erdeirobertbence/):

Huszonegyedik századi szemmel nézve, szinte már semmi különös nincs a repülésben. Kezd egyre mindennapibbá válni, köszönhetően az ember feje felett elhúzó napi számtalan gépnek és az egyre könnyebb elérhetőségnek. Ám ez a robbanásszerű fejlődés is ki kellett, hogy induljon valahonnan. **A *Léghajósok* 1862-be kalauzol minket, a repülés-és a meteorológia- szempontjából mérföldkőnek számító évbe.** A meteorológia egyik úttörőjének, James Glaishernek (Eddie Redmayne) és egy nagyszerű léghajósnak, Amelia Wrennek (Felicity Jones) társaságában indulunk egy történelmi expedícióra, ami rengeteg kalanddal és óriási tudományos áttöréssel kecsegtet.



Bár a filmnek jó esélye volt a szárnyalásra, a csúcsteljesítmény végül elmaradt. Ez nagyban köszönhető a viszonylag rövid játékidő (100 perc) alatt kialakuló műfaji kavalkádnak. **Hivatalosan egy életrajzi kalandfilm pörög előttünk, de megjelennek drámai elemek, valamint egy túlélő mozi jelenetei is, sőt, az indító képsorok után akár egy feszült thrillerre is készülhetnénk.** A drámai szcénákat nagyrészt az expedíció közben lejátszódó visszatekintéseknek köszönhetjük. Valószínűleg az alkotók hamar rájöttek, elég unalmas lenne másfél órán keresztül gyönyörködni a CGI felhőkben és figyelni az adatokat körmölő Glaishert. **Ezért a repüléssel párhuzamosan megismerhetjük a felszállásig vezető utat is, mely bővelkedik drámai jelenetekben.** Ezek során bontakozik ki két főhősünk személyes drámája is, mégis, ezek sokszor inkább kizökkentően hatnak a cselekmény szempontjából. Ezzel szemben a kalandosabb jelenetek túlságosan is feszültek és izgalmasak, ami persze egyáltalán nem gond, csak utánuk eléggé leül a cselekmény. Ez főleg akkor okoz gondot, mikor az első negyedben már kapunk egy óriási adrenalin löketet, ám a következőre szinte a film végéig várni kell.



A fentebb leírt csapongás szerencsére nem mondható el főszereplőinkről. Karaktereik kapcsolata szépen bontakozik ki a történet során, az alkotók szerencsére nem akarnak többet kihozni belőle, mint amennyit a ballon és a cselekmény elbírna. Emellett különbözőségük remek humorforrás, a kezdeti kínosságot leküzdve, Redmayne karakterével együtt oldódunk fel. Ugyanakkor mintha kicsit háttérbe szorulna Jones mögött, aki szép lassan építi fel egyre komplexebbé Ameliát, a film végén egy kis “method acting”-ot is felhasználva. Rossz hír viszont, hogy mellettük minden más karakter eléggé egydimenzióssá válik, kizárólag a két főhős fejlődésének vannak alárendelve.



Hibái ellenére Tom Harper (*Wild Rose, Birmingham bandája*) rendező alkotása **megállja a helyét, mind szórakoztatás, mind pedig elgondolkodtatás szempontjából. A látvány, bár helyenként túlságosan meseszerű, igazán magával ragadó. Ehhez nagyban hozzájárul a fényképezés is,** amely a szereplőket is remekül hozza igazán közel hozzánk a kicsiny térben. Érdemes még kiemelnünk Steven Price *(Gravitáció)* munkáját is, aki hol magasztos és helyenként zseniálisan idegőrlő muzsikákat varázsolt a képsorok alá.